Quentin Tarantino tvrdí, že to nie je tak, že by marvelovky neznášal, no rozhodne ich nemá v láske a prekáža mu, aký trend v Hollywoode nastolili.
Quentin Tarantino v posledných dňoch promuje svoju novú knihu Cinema Speculation, pričom počas rozhovorov s novinármi odpovedá aj na rôzne iné otázky. Nedávno sa vyjadril aj k Marvelu, a to v podcaste 2 Bears, 1 Cave. Podľa neho nie sú marvelovskí herci skutočné hollywoodske hviezdy.
"Súčasťou marvelizácie Hollywoodu je to, že sa objavili všetci títo herci, ktorí sa stali slávnymi vďaka hraniu komiksových postáv. Ale nie sú to skutočné filmové hviezdy, že? Hviezdou je Captain Amerika. Aj Thor je hviezda. Nie som prvý, kto niečo také povedal," hovorí Tarantino.
Tarantino má sčasti určite pravdu, keďže je známym faktom, že marvelovskí herci nedokážu zaujať divákov tak veľmi ako v marvelovkách v žiadnom inom filme. Nie sú to tradičné hollywoodske hviezdy, ktorých prítomnosť na plagáte spôsobila, že sa ľudia automaticky drali do kín. Príkladom môže byť film Roberta Downeyho Jr. s názvom Dolittle, ktorý celosvetovo v kinách zarobil len 250 miliónov dolárov, zatiaľ čo jeho marvelovské filmy poľahky zarábali 1 či 2 miliardy dolárov.
Tarantinovi prekáža aj to, ako marvelovky zahltili kiná.
"Sú to asi jediné filmy, ktoré vytvárajú vzrušenie a očakávania naprieč fanúšikovskými základňami a niekedy aj v rámci hollywoodskych štúdií. Na to sa ľudia tešia. Sú jasnou reprezentáciou súčasnej éry Hollywoodu. Nie je veľmi priestor na nič iné," povedal v rozhovore Quentin Tarantino.
Môžeme si teda byť istí, že Quentin nikdy nenatočí štúdiový superhrdinský film. Povedal to pre Los Angeles Times: "Tieto filmy nakrúcajú najatí režiséri, aby urobili istú prácu. Ja také vecí nerobím. Nehľadám a nepotrebujem prácu."
Tarantino pravdepodobne naráža na to, že režiséri komiksoviek nemajú až takú voľnú ruku a musia nakrúcať to, čo im povie štúdio, keďže každý jeden film ovplyvňuje ten ďalší a zároveň celý komiksový, prepletený svet.
Slávny režisér pred niekoľkými dňami v podcaste The Video Archives Podcast povedal, že súčasná éra Hollywoodu je vôbec najhoršia. Podľa neho boli najhoršie roky v Hollywoode tie päťdesiate, osemdesiate a súčasné.